DEĊIŻJONI TAL-KUMMISSJONI
tal-11 ta' Ġunju 2009
li temenda d-Deċiżjoni tal-Kummissjoni 2008/938/KE dwar il-lista ta’ pajjiżi benefiċjarji li jikkwalifikaw għall-arranġament ta’ inċentiv speċjali għall-iżvilupp sostenibbli u governanza tajba, stipulati fir-Regolament tal-Kunsill (KE) Nru 732/2008 li japplika skema ta’ preferenzi tariffarji ġeneralizzati għall-perjodu mill-1 ta’ Jannar 2009 sal-31 ta’ Diċembru 2011
(notifikata taħt id-dokument numru C(2009) 4383)
(2009/454/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 732/2008 tat-22 ta’ Lulju 2008 li japplika skema ta’ preferenzi tariffarji ġeneralizzati għall-perjodu mill-1 ta’ Jannar 2009 sal-31 ta’ Diċembru 2011 u li jemenda r-Regolamenti (KE) Nru 552/97, (KE) Nru 1933/2006 u r-Regolamenti tal-Kummissjoni (KE) Nru 1100/2006 u (KE) Nru 964/2007 (1), u b’mod partikolari l-Artikolu 10(2) tiegħu,
Billi:
(1)
Ir-Regolament (KE) Nru 732/2008 jipprevedi l-għoti ta’ arranġament ta’ inċentiv speċjali għall-iżvilupp sostenibbli u l-governanza tajba lill-pajjiżi li qed jiżviluppaw u li jissodisfaw rekwiżiti stabbiliti skont l-Artikoli 8 u 9.
(2)
Skont l-Artikolu 10(2) ta’ dak ir-Regolament, il-Kummissjoni adottat id-Deċiżjoni 2008/938/KE tad-9 ta’ Diċembru 2008 dwar il-lista ta’ pajjiżi benefiċjarji li jikkwalifikaw għall-arranġament ta’ inċentiv speċjali għall-iżvilupp sostenibbli u governanza tajba, stipulati fir-Regolament tal-Kunsill (KE) Nru 732/2008 li japplika skema ta’ preferenzi tariffarji ġeneralizzati għall-perjodu mill-1 ta’ Jannar 2009 sal-31 ta’ Diċembru 2011 (2).
(3)
Skont dik id-Deċiżjoni, ir-Repubblika Bolivarjana tal-Veneżwela (minn hawn ‘il quddiem ‘il-Veneżwela’) ingħatat l-arranġament ta’ inċentiv speċjali għall-iżvilupp sostenibbli u l-governanza tajba.
(4)
Madankollu, issa rriżulta li l-Veneżwela ma rratifikatx il-Konvenzjoni tan-Nazzjonijiet Uniti kontra l-Korruzzjoni, elenkata taħt il-punt 27, fil-Parti B tal-Anness III tar-Regolament (KE) Nru 732/2008. Għalhekk, il-Veneżwela ma ssodisfatx ir-rekwiżiti kollha neċessarji skont ir-Regolament (KE) Nru 732/2008 biex tingħata l-arranġament ta’ inċentiv speċjali. Id-Deċiżjoni 2008/938/KE għandha tiġi emendata skont dan, filwaqt li tipprevedi perjodu xieraq ta’ tranżizzjoni għall-applikazzjoni tagħha. Skont l-Artikolu 214 tar-Regolament tal-Kunsill (KEE) Nru 2913/92 tat-12 ta’ Ottubru 1992 li jistabbilixxi l-Kodiċi Doganali Komunitarja (3), kwalunkwe dejn doganali magħmul bis-saħħa tad-Deċiżjoni 2008/938/KE sad-data tal-applikazzjoni ta’ din id-Deċiżjoni għaldaqstant ma għandux jiġi affettwat.
(5)
Il-Kumitat dwar il-Preferenzi Ġeneralizzati ma tax opinjoni fiż-żmien stabbilit mill-President tiegħu; il-Kummissjoni għalhekk ressqet proposta lill-Kunsill fit-2 ta’ April 2009 skont l-Artikolu 5(4) tad-Deċiżjoni tal-Kunsill 1999/468/KE (4), bil-Kunsill mitlub jaġixxi fi żmien tliet xhur.
(6)
Minkejja dan, fit-18 ta’ Mejju 2009 l-Kunsill ikkonferma li mhemmx maġġoranza kwalifikata favur jew kontra l-proposta, u li l-Kummissjoni tista’ tipproċedi skont l-Artikolu 5(6), l-aħħar subparagrafu tad-Deċiżjoni 1999/468/KE, għalhekk issa għandha tiġi adottata deċiżjoni mill-Kummissjoni.
(7)
Skont l-Artikolu 10(3) tar-Regolament (KE) Nru 732/2008, din id-Deċiżjoni għandha tiġi nnotifikata lill-Veneżwela,
ADOTTAT DIN ID-DEĊIŻJONI:
Artikolu 1
Fl-Artikolu 1 tad-Deċiżjoni 2008/938/KE, il-kliem “(VE) Il-Veneżwela” jitħassar.
Artikolu 2
Din id-Deċiżjoni għandha tibda tapplika mis-sittin jum wara dak li fih tkun ġiet ippubblikata f’Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni hija indirizzata lir-Repubblika Bolivarjana tal-Veneżwela.
Magħmul fi Brussell, 11 ta’ Ġunju 2009.